Til menighetsrådet i Grorud menighet

**RAPPORT FRA PROSJEKTGRUPPEN FOR UTVIKLING AV FRIVILLIGHET I MENIGHETEN**

7. juni 2017

1. **BAKGRUNN**

Menighetsrådet har vedtatt en strategi- og handlingsplan for perioden 2016 – 2018 hvor ett av satsningsområdene er frivillighet. Menighetsrådet oppnevnte i februar 2017 en prosjektgruppe[[1]](#footnote-1) og vedtok et mandat (vedlegg 1) for denne gruppens arbeid:

1. utvikle en ***strategisk tilnærming til frivillighet i soknet***, inkludert gudstjenestelivet (gudstjenesteutvalget kommer med innspill til prosjektgruppen, de hadde møte om dette 23.05.)
2. komme med ***anbefalinger om særskilte satsningsområder for å styrke frivilligheten*** i menigheten
3. komme med ***anbefalinger om organisering, opplæring og oppfølging***

Gruppen har hatt fire møter. Det er ført referater fra møtene.

**BEGREPSAVKLARING**

***Frivillige og stab/ansatte***. Denne begrepsbruken oppfattes hos noen som et ”dem og oss”; de overordnede får lønn og de underordnede er gratis arbeidskraft. Noen frivillige uttrykker at de foretrekker betegnelsene medarbeider – lønnet eller ulønnet.

I en kristen menighetssammenheng er det nærliggende å tenke at vi er alle likestilte medarbeidere. Noen er satt til/kalt til en særskilt tjeneste og har det som sin profesjon og lønnet arbeid. Det er også glidende overganger. Noen frivillige i Grorud menighet får godtgjørelse for arbeidet.

Den norske kirke har en rådsstruktur som i stor grad er styrt av ulønnede medarbeidere (jfr. menighetsråd, bispedømmeråd, Kirkemøtet) med representasjon fra stab.

Begrepet frivillige medarbeidere, problematiseres av noen med motspørsmålet: Finnes det «ufrivillige» medarbeidere?

Begrepene frivillighet og frivillige er godt innarbeidet i det norske samfunnet. Det kan være en begrunnelse for at vi bør fortsette å bruke disse betegnelsene i en menighetssammenheng, i kombinasjon med lønnet og ulønnede medarbeidere.

Prosjektgruppen vil løfte fram denne begrepsdiskusjonen til menighetsrådet.

1. **STRATEGISK TILNÆRMING TIL FRIVILLIGHET I SOKNET**
2. Gjennom mange år og i dag gjøres det en stor innsats fra flere hundre frivillige i Grorud menighet (og tidligere de fire menighetene som i dag utgjør den sammenslåtte menigheten). Mange frivillige har lang erfaring i de oppgavene de gjør og arbeidet helt utmerket. Men likevel ønsker vi oss flere frivillige medarbeidere.

Å skaffe flere frivillige står gjerne først på ønskelisten (også menighetsrådets strategiplan). Vi stilte oss spørsmålet hvorfor. Svarene sier noe om hva slags kirke vi ønsker å fremstå som.

1. Det er (minst) to ulike tilnærminger til frivillighet i menighetssammenheng. En menighet som bygges innenfra, blomstrer og kan nå ut som en levende kirke i lokalsamfunnet. Og en kirke som søker å være en utadrettet kirke som kan skape nye rom for og nærhet til mennesker som ellers ikke ville søke kirken. I begge tilfeller vil kirken framstå som en brobyggende kirke.

*«Vi ønsker å være en kirke for alle, være med og skape gode levekår og utjevne forskjeller, være en kirke for de fattige. Inspirert av Jesus og i møte med andre, ønsker vi å bringe glede og håp»*[[2]](#footnote-2)

1. Vi ønsker flere frivillige i gudstjenestefeiringen. Gudstjenesten er hjerteslaget og en viktig kilde til vekst i menigheten. Frivillige, eller lekfolket, er med å ta ansvar – ikke bare for å utføre praktiske oppgaver som presten ikke rekker over, men er med og viser menigheten at gudstjeneste er noe vi gjør sammen, lek og lærd.
2. Vi ønsker flere frivillige til besøkstjeneste. Det kan for eksempel være at kirken møter mennesker ute på gater og kjøpesentre, organisert besøkstjeneste i private hjem eller på sykehjem. Dette gjelder Kirkens tilstedeværelse der folk er – når de ikke kan eller av andre grunner ikke ønsker å være med på gudstjenester og andre aktiviteter i kirkens lokaler. Men også arenaer for å invitere folk inn i kirkens fellesskap. Besøkstjeneste kan også omfatte transport til og fra kirkens arrangementer for folk som ellers ikke kan være tilstede.
3. Det kreves ulik tilnærming til frivillighet om vi skaffer frivillige til allerede eksisterende aktiviteter, eller la aktiviteter utvikle seg ut fra folks egne ønsker, det vil si aktiviteter utvikler seg nedenfra heller enn er toppstyrt. Noen trenger rammer, klart definerte oppgaver, instrukser, mens andre liker å jobbe mer selvstendig og kreativt.
4. Vi ønsker å styrke menighetens deltakelse i lokalsamfunnet. Erfaring viser at det å søke nye kontaktflater utenfor kirkens kjernevirksomhet både har en misjonal og en diakonal dimensjon ved seg. Det kan i sin tur føre til økt engasjement i nye miljøer for å engasjere seg i menighetens arbeid og aktiviteter. Slik skapes rom for å ta imot nye medarbeidere i menigheten.
5. Men kirken behøver ikke gjøre alt alene! Samarbeid med lokale myndigheter i bydelene og med ideelle organisasjoner er med på å gjøre kirken kjent. Menigheten opptrer i dialog med lokalsamfunnet som vi er del av. Det kan i neste omgang også utløse økonomiske midler fra bydelene og andre kilder til menigheten.
6. Den norske kirke er inne i store omstillinger. Vi kan ikke lenger forvente økonomiske overføringer over statsbudsjettet på samme nivå som tidligere. Kirken er derfor nødt til å arbeide for alternative inntektskilder og alternative kostnadseffektive måter å organisere arbeidet på. Det inkluderer at det legges til rette for større medvirkning av ulønnede medarbeidere i aktivitetene som ligger til kirkens oppdrag, å forkynne og tjene.
7. Kirkens utadrettede informasjonsarbeid har også med frivilligheten å gjøre. Hvordan vi formidler tilbud om aktiviteter som allerede eksisterer. Hvordan vi informerer om tilbud/aktiviteter som vi gjerne vil sette i gang, og som vi ønsker flere til å bidra inn i. Informasjonsstrategi ligger utenfor denne prosjektgruppens mandat, men vi vil likevel nevne dette som noe som også berører frivillighetsfeltet.
8. **SÆRSKILTE SATSNINGSOMRÅDER FOR Å STYRKE FRIVILLIGHETEN I MENIGHETEN**

**Anbefalinger:**

1. **Utvikle samarbeid med andre**

Det er et strategisk mål i virksomhetsplanen til menigheten å engasjere oss i samfunnet. Vi må synliggjøre at vi er opptatt av dette. Gjennom samarbeid med andre. Vi viser til den lange listen av nåværende og potensielle samarbeidspartnere som kom fram på MR/stab-samlingen i oktober 2016.

* Vi vil særlig framheve samarbeidet med bydelene (Bjerke og Grorud). Bydel Grorud har egen frivilligkoordinator og handlingsplan på feltet. I Grorud bydels handlingsplan 2016-2019 omtales menigheten som aktør og samarbeidspartner. Her er ser vi potensiale for både å promotere kirkens egne aktiviteter og komme i god relasjon til bydelen for å få informasjon og utvikle samarbeid f.eks i forhold til besøkstjeneste og fattigdomssatsing. Det er muligheter for videre samhandling med kommunen/bydelene som årlig avsetter budsjettmidler til frivillighetsinnsats. Vi vil også trekke fram Bærumsmodellen hvor Den norske kirke i nært samarbeid med kommunen etablerte økonomisk grunnlag for ekstra lønnet diakonal innsats bl.a. i forhold til oppsøkende virksomhet ved kjøpesentre.
1. **Styrke fattigdomssatsingen**

Dette kan gjøres i samarbeid med f.eks Kirkens Bymisjon og Frelsesarmeen.

Spesielle tiltak kan være:

* Oppsøkende virksomhet på kjøpesentra for å bli kjent med folk
* Innføre et regelmessig suppe-messe tilbud (en lokal variant av Kirkens Bymisjons onsdagsmesse i Tøyenkirken). I samarbeid med NAV arbeidstrening/Introduksjonsprogram for flyktninger?
1. **Gode møteplasser**

Frivillighetsarbeidet henger tett sammen med hvordan vi tenker menighetsbygging og fellesskap.

* Menighetshelg – styrke tilhørigheten og” familieidentiteten”. Barn, unge og voksne sammen, familier og enslige.
* Koordinere med andre – f.eks lokal turgruppe som begynner sin tur like ved kirken, kunne den legges til etter kirketid så kirkegjengerne også kan delta?
* Skape fellesskapsarenaer/møteplasser hvor det er plass til alle og som er lette å invitere inn til. Så enkle at det ikke blir en stort løft for staben å invitere gang på gang. Kanskje rent brukerstyrt? Kirkens åpne dag, lekedag for små og store osv.
1. **Idrettsgruppe blant unge (et tiltak)**
* Ungdom i menigheten som ikke får plass på ledertrening har ikke andre tilbud hvis ikke de er interessert i å synge i TenSing. Derfor har ideen om å starte idrettsgruppe dukket opp. Ikke konkurransedrevet, men gjerne i samarbeid med idrettsklubber i nærmiljø som kan forklare/bidra. Pause med frukt og andakt. Mulig samarbeid med KRIK (Kristen idrettskontakt). Det vil være behov for en voksen ansvarlig kontakt.
1. **Besøkstjeneste**
* Avsette ressurser til å utvikle besøkstjeneste som prosjekt. Besøkstjenesten kan gjelde besøk møte med mennesker på gater og kjøpesentre, i private hjem, besøk på sykehjem, oppsøkende virksomhet i nærmiljøet, bringe/hentetjeneste til kirkens arrangementer.
1. **Andre satsningsområder innenfor menighetens eksisterende aktiviteter**

I menighetens årsmelding 2016 fremheves særlig behovet for frivillige til gudstjenestene, besøkstjeneste (særlig Rødtvet sykehjem) og til Kirkens Nødhjelps innsamlingsaksjon sammen med konfirmantene.

Frivillige i gudstjenestefeiringen – iht. mandatet skal gudstjenesteutvalget komme med innspill til dette. (Utvalget møttes 23.05.17)

1. **ORGANISERING, OPPLÆRING OG OPPFØLGING AV FRIVILLIGE**

Prosjektgruppen har brukt tid på å snakke om hvilken ”kultur” vi ønsker å ha i menigheten vår. Vi ønsker en inkluderende og åpen menighet. Dette må vi snakke åpent om i menighetssammenheng. Vi ser at mange av de trofaste ulønnede medarbeiderne våre, de som har stått på i årevis, er enere i arbeidet. Og ”enere” her er en hedersbetegnelse. De kan oppfordres til å være mentorer for nye medarbeidere, f.eks på Frivillighetsakademiet som er ett av de konkrete forslagene som prosjektgruppen lanserer.

Alle behøver vi å bli sett og oppmuntret i jobbene som gjøres. Noen trenger å bli myndiggjort for å kunne ta på seg frivillige oppdrag. Det er en spesiell utfordring å fange opp de som er ensomme blant oss. Mange er kanskje ikke ennå er blitt spurt om å bidra. Vi må sørge for gode rammer for informasjon til frivillige, instrukser og oppfølging for å trygge frivillige til oppdragene de påtar seg.

Prosjektgruppen har drøftet dette på generelt grunnlag. Det er viktig å legge opp organisering, opplæring og oppfølging i forhold til hvilke satsningsområder menighetsrådet velger å prioritere.

**Anbefalinger**:

1. Etablere et **frivillighetsakademi** for inspirasjon, læring, faglig påfyll.

Fire kvelder introduksjon til menigheten og lokalsamfunnet

Fagsamlinger som påfyll og læring (om f.eks demens, førstehjelpskurs osv., spisse inn i forhold til behov frivillige har).

Akademiet kan ha samarbeidspartnere som bydelene, frivilligsentralene, idretten, Seniorsenteret, Røde Kors, sykehjem/besøkstjeneste, Kirkens Bymisjon, NAV.

1. Den mest effektive oppfølgingen av ulønnede medarbeidere skjer på det innsatsfeltet de jobber innenfor. Det kan være en modell å engasjere menighetsrådets ulike utvalg tettere på medarbeideroppfølgingen. Men erfaringer fra andre menigheter er at det ikke alltid er lett for frivillige selv å følge opp frivillige, men det går bedre i samspill med lønnede medarbeidere som arbeider på samme feltet.
2. I en periode kan det være tjenlig å frigjøre noe ressurser (f.eks hos en av diakonene) til koordinerende innsats på frivilligfeltet. Kunne det være en tanke å avsette 50% av en diakonstilling til dette i en periode på 2 – 3 år? Det er imidlertid viktig at frivillighetsarbeidet ikke overlates til en person for hele menighetens virksomhet. Oppfølging av frivillige på ungdomsfeltet bør videreføres som i dag gjennom trosopplærer/ungdomsutvalg. Diakon/diakoniutvalg følger opp frivillige innen diakonfaglige tiltak. Ulønnede medarbeidere i gudstjenestefeiringen følges opp av prester/gudstjenesteutvalg osv.
3. For å gjennomføre en lik tilnærming til rekruttering og oppfølging av frivillige bør det innføres bruk av samtalemaler for velkomstsamtale for nye (for registrering i Kardinal, bli kjent osv.), regelmessige oppfølgingssamtaler (i grupper eller enkeltvis) og avslutningssamtaler. Frivillige bør også skrive under skjema for taushetsplikt (egne retningslinjer for dette bør utarbeides).

**AVSLUTNING – VEIEN VIDERE?**

Prosjektgruppen har med overlevering av denne rapporten avsluttet sitt oppdrag. Det er imidlertid viktig, slik vi ser det, at dette arbeidet videreføres og konkretiseres inn i høstsemesteret 2017 og videre. I 2018 er frivillighet et hovedsatsningsområde for Oslo bispedømme.

**\*\*\*\*\*\*\*\*\*\***

**MANDAT Vedlegg 1**

**PROSJEKTGRUPPE FOR UTVIKLING AV FRIVILLIGHET**

**Grorud menighet, Østre Aker prosti**

**Bakgrunn**

Menighetsrådet har vedtatt en strategi- og handlingsplan for perioden 2015 – 2018. Ett av fire satsningsområder er frivillighet.

Prosjektgruppen for utvikling av frivillighet (PUF) oppnevnes av menighetsrådet og skal legge fram anbefalinger til rådet.

**Oppgaver**

Utvikle strategisk tilnærming til frivillighet i soknet, inkludert gudstjenestelivet (se strategiplan). Prosjektgruppen vil komme med anbefalinger om organisering av menighetens arbeid med frivillige på ulike aktivitetsområder.

Komme med innspill til opplæring og oppfølging av frivillige medarbeidere i menigheten.

På bakgrunn av menighetsrådets prioriteringer, komme med anbefalinger om særskilte satsningsområder for å styrke frivilligheten i menigheten. Gudstjenesteutvalget vil spille inn til prosjektgruppen angående frivillighet i gudstjenestelivet.

Fremlegge rapport til menighetsrådet i møte 13. juni 2017.

**Sammensetning**

Representasjon fra MR, andre frivillige og stab.

Sekretær: Eleanor Brenna, prostidiakon/prosjektleder Dnks Groruddalsatsing, delprosjekt frivillighet og frivillige.

**Fungeringsperiode**

medio februar – 13. juni 2017.

Vedtatt av Grorud menighetsråd

Oslo,15. februar 2017

1. Prosjektgruppen for utvikling av frivillighet har bestått av Frode Grøstad (leder), Karen Marie Engeseth, Ragnhild Bull-Njaa Larsen, Anja Meling Alvsvåg, Elin Skålerud, Julie Evensen Stubdal, Vibeke Bergsjø Aas, Birgit Kinn Hanstensen, Eleanor Brenna (sekretær) [↑](#footnote-ref-1)
2. Fra sokneprestens betraktninger, Årsmelding 2016 Grorud menighet [↑](#footnote-ref-2)